આ ધરપકડ કેન્દ્રીય ગૃહમંત્રી રાજનાથ સિંહના આદેશથી કરવામાં આવી એવા સમાચાર સાથે વિપક્ષી નેતાઓ ધરપકડના વિરોધમાં વિદ્યાર્થીઓના સમર્થનમાં મેદાનમાં આવ્યા. એટલે મામલાએ ઉગ્ર રાજકીય સ્વરૃપ ધારણ કર્યું. ડાબેરી પક્ષોના નેતાઓ આવી ધરપકડનો વિરોધ કરે એ સમજી શકાય તેવું હતું, પરંતુ કોંગ્રેસના ઉપાધ્યક્ષ રાહુલ ગાંધી અને દિલ્હીના મુખ્યપ્રધાન અરવિંદ કેજરીવાલ જેવા નેતાઓ પણ દેશવિરોધી સૂત્રોચ્ચાર સામે વાંધો ઉઠાવવાને બદલે માત્ર ધરપકડનો વિરોધ કરી વિદ્યાર્થીઓની ભૂલ છાવરવાનું કૃત્ય કરે ત્યારે રાજકીય પક્ષોના નેતાઓ રાજકીય વિવેક અને ઔચિત્યને ભૂલી રહ્યાં હોવાનું લાગ્યા વિના ન રહે.